Uber verbied passasiers wat dalk koronavirus het | Netwerk24
Uber verbied passasiers wat dalk koronavirus het
Deur Bloomberg 03 Februarie 2020 12:13
Uber het 240 gebruikers in Mexiko sy diens belet weens vrees dat hulle die nuwe 2019-koronavirus onder lede het.
Al dié gebruikers het die afgelope paar dae saam met twee spesifieke bestuurders gery wat moontlik aan die virus blootgestel was.
“Ons sal gebruikers en bestuurders op hoogte hou van enige verwikkelinge op hul rekening,” sê Uber in ’n verklaring.
Die maatskappy sal ook op ’n gekoördineerde wyse met plaaslike gesondheidsowerhede saamwerk.
Daar is tot dusver geen bevestigde geval van die 2019-koronavirus in Mexiko nie. Die land se departement van gesondheid het bevestig een van die plaaslike Uber-bestuurders het ’n persoon van Los Angeles vervoer wat met die virus besmet was volgens inligting van die Amerikaanse owerhede.
Volgens die Mexikaanse departement word almal wat in kontak met die passasier gekom het, insluitend bestuurders en hotelpersoneel, twee weke lank gemonitor om te sien of hulle enige simptome ontwikkel. Tot dusver het niemand egter nog vir die gevreesde nuwe koronavirus positief getoets nie.
Navorsers probeer steeds vasstel hoe dié hoogs aansteeklike virus van een persoon na ’n ander versprei in ’n poging om vrese daaroor te besweer.
In sommige lande het individue begin om winkelsentrums en ander openbare plekke te vermy wat deur persone besoek is wat moontlik met die virus besmet kan wees.
Meer as 360 mense is reeds weens die virus dood, hoewel nog net een sterfgeval buite China bevestig is nadat ’n pasiënt in die Filippyne oor die naweek dood is.
In geheel is 17 400 bevestigde gevalle van die 2019-koronavirus al aangemeld. – Bloomberg, bygewerk
Meer oor: Ekonomie | Koronavirus | Uber | Toerisme | Siekte | Invoere | Tegnologie
China bou hospitaal binne 8 dae vir korona-pasiënte
Koronavirus: Meer as 360 nou al dood
Nog geen koronavirus-gevalle in Botswana bevestig